વર્ષભર જે કજિયા-કંકાસ થયા હોય, તેનો કકળાટ દિવાળીના આગલા દિવસે એટલે કે કાળીચૌદશની રાત્રે કે સંધ્યાટાણે કાઢ્યો હોય તો દિવાળીની ઉજવણી આનંદથી સંપ સહકારની ભાવનાથી ઉજવી શકાય. કકળાટ કાઢવા માટે સંધ્યા ટાણે તેલમાં તળેલાં વડાં પાંચ નંગ ઘરના સભ્યોના માથા પરથી ઉતારી તેને ચાર રસ્તે દીવા સાથે મૂકાય છે અને ફરતે પાણીની ધાર કરાય છે. આમ કરવાથી કામણ-ટૂમણ, ઘરમાં પ્રેતાદિકનો વાસ વગેરેથી હેરાનગતિ કે કકળાટ થતો નથી. યમરાજાની કૃપાથી અનેક પ્રકારના કકળાટોમાંથી મુક્તિ મળે છે. ઉકળતા તેલના તતડાટમાં તળાતાં શ્યામ વડાં તો કકળાટનાં પ્રતીક છે.